«Джэдыкъуэ Плъыжь-2019»
Бахъсэн къалэ администрацэмрэ КъБР-м Шы спортымкIэ и федерацэмрэ къызэрагъэпэщри, Джэдыкъуэ аузым щекIуэкIащ «Джэдыкъуэ Плъыжь-2019» зыфIаща шыгъажэшхуэ. Ар хуэгъэпсат Къэбэрдей-Балъкъэрым и япэ Президенту щыта КIуэкIуэ Валерий къыщалъхуа махуэм, РСФСР-м мэкъумэш IэнатIэмкIэ щIыхь зиIэ и лэжьакIуэ Абазэ МуIэед и фэеплъым.
Фигу къэдгъэкIыжынщи, цIыхум ящымыгъупщэ, пщIэшхуэ зыхуащI КIуэкIуэ Валерий псэужамэ, 2019 гъэм жэпуэгъуэм и 18-м и ныбжьыр илъэс 78-рэ хъуну арат.
Джэдыкъуэ щIыпIэм щызэхуэсат Мамхэгъ Хьэчим зи пашэ къалэ администрацэм и лэжьакIуэхэр, щIыпIэм щыпсэухэр, шы спортым дихьэххэр, шыгъажэм хэтынухэр тезыгъэгушхуэну хуейхэр.
Зэхьэзэхуэм кърагъэблэгъа хьэщIэ лъапIэхэм яхэтащ республикэм и япэ Президенту щытам и къуэш нэхъыщIэ КIуэкIуэ Руслан, КъБР-м Шы спортымкIэ и федерацэм и президент Щоджэн Хьэчим, хьэрычэтыщIэ Абазэ Хьэсэн. Судья нэхъыщхьэт шы спортым щыцIэрыIуэ, СССР-мрэ Урысеймрэ куэдрэ я чемпион хъуа, дунейпсо зэпеуэхэм щытекIуа Гекиев Руслан.
Шыгъажэм хэтащ хьэрып, адыгэш лъэпкъхэр къэзыгъэжа шууей пщIы бжыгъэхэр. Абазэ МуIэед и фэеплъу километр 40 гъуэгуанэм къыщызэдэжахэм я деж бжьыпэр щиубыдащ Сакс хьэрып-адыгэшыр къэзыгъэжа Бузд Ильяс. ЕтIуанэ увыпIэр — Щоджэн Щамил, абы къигъэжащ Зарьяд шыр. ФанткIэ зэджэ адыгэшым теса ГъущIынэ Къантемыр ещанэщ. А гъуэгуанэ дыдэм техьахэм ящыщщ Санскрит шыр къэзыгъэжа шууей ныбжьыщIэ (илъэс 13) Мэшыкъуэ Каринэ. Абы иджы Iэмал игъуэтащ километр 80 гъуэгуанэм техьэну.
Къэбэрдей-Балъкъэрым и япэ Президент КIуэкIуэ Валерий и фэеплъу километр 80 гъуэгуанэм къыщызэдэжахэм ятекIуащ Маквин хьэрып хакIуэм теса шууей Батыр Аслъэн. Флондэ шыр къэзыгъэжа Махъцы Алихъан етIуанэщ, ещанэр Марвеле хьэрып-адыгэшым теса Васильевэ Екатеринэщ. ШыщIэхэм я гугъу пщIымэ (илъэситхум нэсхэр), къыхэжаныкIащ Турбэ, шууейр Осиповэ Викториещ. Тау Аслъэнбэч етIуанэ, Урчуков Алибек ещанэ увыпIэхэр къахьащ. Абыхэм къагъэжащ Хардэ, Аргун шыхэр.
Кубокхэр, медалхэр, щIыхь тхылъхэмрэ ахъшэ саугъэтхэмрэ текIуахэм яритащ илъэситху ипэкIэ Джэдыкъуэ шыгъажэ щегъэкIуэкIыныр къыхэзылъхьа, Бахъсэн къалэ администрацэм и Iэтащхьэм Мамхэгъ Хьэчим.
ДыщэкI Азрэт.
